Diari Oficial de la Generalitat Valenciana


Sumari del DOGV 8996, del 13-01-2021 (2021/127)

Modificació de les normes reguladores de l'instrument financer préstecs participatius en coinversió amb inversors privats del programa operatiu FEDER CVA 2014-2020 per acords de 3 d'abril de 2020 i 21 de desembre de 2020 del Consell Executiu del Fons de Fons FEDER.
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8996

Data del DOGV
:   13-01-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/127


Data del document
:   21-12-2020

Organisme emissor
:   Institut Valencià de Finances

Tipus de document
:   Anunci

Anàlisi jurídica

 Descriptors 

:   * ajuda pública

Modificació de les normes reguladores de l'instrument financer préstecs participatius en coinversió amb inversors privats del programa operatiu FEDER CVA 2014-2020 per acords de 3 d'abril de 2020 i 21 de desembre de 2020 del Consell Executiu del Fons de Fons FEDER. [2021/127]  
El Consell Executiu del Fons de Fons per a la gestió dels instruments financers del programa operatiu FEDER de la Comunitat Valenciana 2014-2020 (Comité Executiu del Fons de Fons FEDER), en la reunió celebrada el 15 de març de 2019, va acordar aprovar les normes reguladores de l'instrument financer préstecs participatius en coinversió amb inversors privats del PO FEDER CVA 2014-2020, que van ser publicades en el Diari Oficial de la Generalitat Valenciana (DOGV) número 8534, de 24 d'abril de 2019.  
Posteriorment, el Consell Executiu, en la reunió de 3 d'abril de 2020, va acordar modificar les esmentades normes reguladores de l'instrument financer, a causa del temps transcorregut des de la posada en marxa de l'instrument i l'experiència acumulada en el funcionament d'aquest, per a millorar l'operativa de l'instrument, així com adaptar-les als canvis organitzatius esdevinguts en l'Institut Valencià de Finances.  
  
La Comissió Europea va publicar en el DOUE amb data 7 de juliol, el Reglament (UE) 2020/972, de la Comissió, de 2 de juliol de 2020, pel qual es modifiquen el Reglament (UE) núm. 1407/2013, pel que fa a la seua pròrroga, i el Reglament (UE) núm. 651/2014, pel que fa a la seua pròrroga i els ajustos pertinents, pel qual es modifica el període d'aplicació dels esmentats reglaments, que es prorroga tres anys, fins al 31 de desembre de 2023.  
Per això, el Consell Executiu del Fons de Fons FEDER, en la reunió del dia 21 de desembre de 2020, va tornar a modificar les normes reguladores de l'instrument financer préstecs participatius en coinversió amb inversors privats del programa operatiu FEDER CVA 2014-2020, gestionat per l'IVF, per a ampliar la vigència d'aquest fins al 31 de desembre de 2023.  
I per tot això, es publica la modificació de les normes reguladores de l'instrument financer préstecs participatius en coinversió amb inversors privats del PO FEDER CVA 2014-2020, aprovades pel Consell Executiu del Fons de Fons FEDER en les reunions celebrades el 3 d'abril i el 21 de desembre de 2020.  
  
Primer  
Es modifica l'article 4, que queda redactat d'aquesta manera:  
«2. Disposar d'un establiment o sucursal de producció o de desenvolupament d'activitat radicat a la Comunitat Valenciana.»  
  
Segon  
Es modifica l'article 6.2, que queda redactat d'aquesta manera:  
«c) Tipus d'interés: el tipus d'interés nominal de l'operació s'obté com la suma de a) el tipus d'interés EURÍBOR per a depòsits a un any, amb un valor mínim igual 0 %, i b) el marge financer de l'exercici, equivalent a la rendibilitat financera registrada pel prestatari durant l'exercici en què es liquiden els interessos, amb un valor mínim igual al 4 % i un valor màxim igual al 9 %. A aquest efecte, la rendibilitat financera es defineix com el percentatge que representa el resultat de l'últim exercici tancat abans d'impostos sobre els fons propis del prestatari. Sobre el tipus d'interés resultant s'aplicarà una subvenció de l'1,75 %.»  
  
  
Tercer  
Es modifica l'article 8.3, apartat segon, que queda redactat d'aquesta manera:  
«Actius immaterials, que no tenen una materialització física o financera, com les patents, llicències, coneixements tècnics o altres drets de propietat intel·lectual.»  
  
Quart  
Es modifica l'article 10, que queda redactat d'aquesta manera:  
«1. La Subdirecció de Gestió Fons de l'Institut València de Finances (IVF) serà l'òrgan competent per a la instrucció del procediment de concessió, i per a tal objecte podrà sol·licitar els informes que estime necessaris per a la determinació, coneixement i comprovació de les dades en virtut de les quals hagen de pronunciar-se les resolucions.»  
  
  
Cinqué  
Es modifica l'article 10.1, que queda redactat d'aquesta manera:  
«La Subdirecció de Gestió Fons de l'Institut València de Finances (IVF) serà l'òrgan competent per a la instrucció del procediment de concessió, i per a tal objecte podrà sol·licitar tots els informes que estime necessaris per a la determinació, coneixement i comprovació de les dades en virtut dels quals hagen de pronunciar-se les resolucions.»  
  
Sisé  
Es modifica l'article 10.4, que queda redactat d'aquesta manera:  
«Correspon a l'intermediari financer l'anàlisi del compliment dels requisits d'elegibilitat de les inversions i els destinataris finals, i a la Subdirecció de Gestió de Fons l'avaluació d'això amb l'objectiu de determinar l'elegibilitat del projecte com a beneficiari del finançament.»  
  
  
Seté  
Es modifica l'article 10.5, que queda redactat d'aquesta manera:  
«La Subdirecció de Gestió de Fons de l'Institut València de Finances (IVF) elevarà proposta de resolució favorable o desfavorable a la Comissió Tècnica de Gestió del Fons de Fons per a la gestió dels instruments financers del PO FEDER de la Comunitat Valenciana 2014-2020, que serà l'òrgan competent per a resoldre.»  
  
Huité  
Es modifica l'article 12.3, que queda redactat d'aquesta manera:  
«Rebuts la sol·licitud de finançament i l'informe d'elegibilitat, la Subdirecció de Gestió de Fons els avaluarà amb l'objectiu de determinar l'elegibilitat del projecte com a beneficiari del finançament.»  
  
  
Nové  
Es modifica l'article 12.4, que queda redactat d'aquesta manera:  
«L'IVF podrà sol·licitar a l'intermediari financer, en qualsevol moment, i quan siga necessari per a adoptar la decisió d'inversió mitjançant l'atorgament d'un préstec participatiu, una còpia de la documentació justificativa del compliment dels criteris d'elegibilitat. Així mateix, la Subdirecció de Gestió de Fons de l'IVF estarà facultada per a interpretar i resoldre els dubtes que puguen suscitar les sol·licituds de finançament, i podrà dirigir-se als sol·licitants per a recomanar la introducció de modificacions en la proposta o una reformulació d'aquesta, a fi d'aconseguir la millor adequació als objectius de l'instrument financer.»  
  
Desé  
Es modifica l'article 12.5, que queda redactat d'aquesta manera:  
«Si la Subdirecció de Gestió de Fons estima que la sol·licitud de finançament és elegible, emetrà un informe proposta de validació que elevarà a la Comissió Tècnica de Gestió perquè l'aprove, si escau. L'IVF notificarà als destinataris finals i als intermediaris financers els termes de l'aprovació del préstec participatiu en coinversió amb els inversors privats. L'aprovació determinarà les condicions de l'operació, les quals hauran de ser acceptades expressament pel beneficiari.»  
  
  
Onzé  
Es modifica l'article 12.6, que queda redactat d'aquesta manera:  
«En el cas que la sol·licitud siga denegada, l'IVF dictarà una resolució desestimatòria de la sol·licitud i ho notificarà al destinatari final i als intermediaris financers.»  
  
Dotzé  
Es modifica l'article 13.3, que queda redactat d'aquesta manera:  
«El contracte reflectirà les condicions del finançament aprovades i es formalitzarà en document públic davant de notari.»  
  
Tretzé  
Es modifica l'article 14.2, que queda redactat d'aquesta manera:  
«La Subdirecció de Gestió de Fons analitzarà el compliment de les condicions que s'hagen establit en el contracte de préstec participatiu i proposarà al director general de l'IVF, en qualitat de president de la Comissió Tècnica de Gestió, el desembossament que calga realitzar.»  
  
Catorzé  
Es modifica l'article 14.7, que queda redactat d'aquesta manera:  
«En el supòsit que la Subdirecció de Gestió de Fons identifique l'existència d'anomalies en el desenvolupament global del projecte o d'alguna causa d'amortització anticipada establides en el contracte de préstec participatiu, el posarà en coneixement de la Comissió Tècnica de Gestió. En aquest supòsit, la Comissió Tècnica de Gestió notificarà al destinatari final la denegació del desembossament.»  
  
Quinzé  
Es modifica l'article 17.2 que queda redactat d'aquesta manera:  
«d) Excepte consentiment exprés de l'IVF, no efectuar cap distribució de quantitats econòmiques als seus socis (directes o indirectes), siga per repartiment de dividends, devolució d'aportacions en cas de reducció de capital social, distribució de qualsevol mena de reserves (inclosa la prima d'emissió), o qualsevol altre tipus de remuneració o pagament, fins i tot en forma d'amortització de principal o pagament d'interessos, comissions o qualsevol altre concepte de qualsevol classe d'endeutament, siga o no de caràcter subordinat, contret amb els seus socis.»  
  
Setzé  
Es modifica l'article 19.3, que queda redactat d'aquesta manera:  
«L'RGEC serà aplicable fins al 31 de desembre de 2023, per la qual cosa les mesures d'ajuda comunicades a la Comissió com a compatibles amb el mercat interior sobre la base d'aquest, ho seran fins a aquesta data.»  
  
Disseté  
Es modifica l'annex I, paràgrafs primer i segon, que queden redactats d'aquesta manera:  
«L'import del finançament de l'IVF es determinarà en el moment de la concessió del préstec com un percentatge de l'import de les aportacions dels inversors privats independents en la pime elegible, i podrà arribar fins a un màxim del 150 % d'aquestes aportacions.  
  
Es consideraran inversors privats independents aquells que no siguen socis de l'empresa sol·licitant del finançament en el moment de realitzar la inversió. Les aportacions de finançament dels socis actuals no es tindran en compte per al càlcul de la coinversió de l'IVF, llevat que l'empresa tinga, en el moment de presentar la sol·licitud de finançament, una antiguitat inferior a tres anys, i en aquest cas, també es tindran en compte les seues aportacions, incloses les dels seus fundadors.»  
  
  
Dihuité  
Es modifica l'annex I, apartat 9, que queda redactats d'aquesta manera:  
«Les notes convertibles tindran la consideració d'instruments de capital, a l'efecte del càlcul del percentatge de coinversió, quan la seua capitalització siga obligatòria, i es prendrà com a data d'instrumentació la data de signatura de les respectives notes convertibles. La data d'instrumentació de les ampliacions de capital que no provinguen de notes convertibles serà la data de la inscripció en el registre mercantil.»  
  
  
Dinové  
Es modifica l'annex I, apartat 10, que queda redactats d'aquesta manera:  
«Quan els inversors pertanyents a una xarxa d'inversors o societats o vehicles d'inversió participen en una ronda de finançament amb altres inversors no acreditats per l'IVF, es podrà computar la totalitat d'aquesta ronda de finançament per al càlcul de l'import del finançament de l'IVF, sempre que es complisca el següent:  
a) En els projectes que provinguen de Xarxes d'inversors: s'exigirà que almenys el 35 % de la ronda de finançament provinga d'inversors pertanyents a la xarxa d'inversió. Si el seu percentatge de participació és inferior al 35 %, la ronda de finançament serà computable pel percentatge en el qual efectivament participen els inversors pertanyents a la xarxa.  
b) En els projectes que provinguen de societats o vehicles d'inversió: s'exigirà que almenys un 50 % de la ronda de finançament siga aportada per la societat o vehicle d'inversió acreditat. Si el seu percentatge de participació és inferior al 50 %, la ronda de finançament serà computable pel percentatge en el qual efectivament participe el vehicle.»  
  
Vinté  
Les presents modificacions de les normes reguladores de l'instrument financer préstecs participatius en coinversió amb inversors privats del PO FEDER CVA 2014-2020 entren en vigor des de l'endemà de la publicació en el Diari Oficial de la Generalitat Valenciana.  
  
  
València, 21 de desembre de 2020.- El director general de l'IVF i secretari del Consell Executiu: Manuel Illueca Muñoz.